Keywords

Summary



Keywords

1. Euroopa Liidu õigus – Põhimõtted – Kaitseõigus – Õigus olla ära kuulatud – Siseriiklike ametiasutuste kohustus järgida neid põhimõtteid tollimaksu sissenõudmise menetluses – Võimalus tugineda siseriiklikus kohtus nende põhimõtete järgimata jätmisele

(Nõukogu määrus nr 2913/92, muudetud määrusega nr 2700/2000)

2. Tolliliit – Tollieeskirjade kohaldamine – Kaebeõigus – Tõlgendamine põhiõigustest lähtudes

(Nõukogu määrus nr 2913/92, muudetud määrusega nr 2700/2000)

3. Euroopa Liidu omavahendid – Impordi- ja eksporditollimaksude tollivormistusjärgne sissenõudmine – Kaitseõigus – Maksuotsuse adressaadi eelneva ärakuulamise välistavad siseriiklikud õigusnormid – Lubatavus – Tingimused – Adressaadi õigus maksuotsuse täitmise peatamisele

(Nõukogu määrus nr 2913/92, muudetud määrusega nr 2700/2000, artikli 244 teine lõik)

4. Euroopa Liidu õigus – Põhimõtted – Kaitseõigus – Nende õiguste eiramine haldusotsuses – Tagajärjed – Siseriiklike õiguslike meetmete võtmine – Tingimused – Võrdväärsuse ja tõhususe põhimõtete järgimine

(Nõukogu määrus nr 2913/92, muudetud määrusega nr 2700/2000, artikkel 245)

Summary

1. Üksikisik saab siseriiklikus kohtus vahetult tugineda põhimõttele, mille kohaselt peab haldusasutus tagama kaitseõigused, ja sellest igale isikule tulenevale õigusele olla ära kuulatud enne tema huve ebasoodsalt mõjutada võiva otsuse tegemist, sellistena nagu need kohalduvad määruse nr 2913/92, millega kehtestatakse ühenduse tolliseadustik, (muudetud määrusega nr 2700/2000) kontekstis.

Liikmesriikide haldusasutustel on kohustus järgida seda põhimõtet, kui nad teevad otsuseid liidu õiguse kohaldamisalas, vaatamata sellele, et kohaldatav ühenduse õigus seda kohustust sõnaselgelt ette ei näe.

(vt punktid 31, 35 ja resolutsiooni punkt 1)

2. Liidu õigusnormide – nagu tolliseadustikus sisalduvad – tõlgendamisel tuleb lähtuda põhiõigustest, mis moodustavad õiguse üldpõhimõtete lahutamatu osa ning mille järgimise tagab Euroopa Kohus.

(vt punkt 69)

3. Kaitseõiguste tagamise põhimõtet ja eriti iga isiku õigust olla ära kuulatud enne tema huve ebasoodsalt mõjutada võiva otsuse tegemist tuleb tõlgendada nii, et määruse nr 2913/92, millega kehtestatakse ühenduse tolliseadustik, (muudetud määrusega nr 2700/2000) alusel imporditollimaksu vabastusjärgse sissenõudmise menetluses tehtud maksuotsuse adressaadi kaitseõigusi on rikutud, kui haldusasutuses ei kuulatud teda ära enne selle otsuse tegemist, kuigi ta saab oma seisukoha teha teatavaks hilisemas haldusõigusliku vastuväite esitamise etapis, juhul kui siseriiklikud õigusnormid ei võimalda eelneva ärakuulamise puudumise korral maksuotsuse adressaatidel saavutada täitmise peatamine kuni otsuse võimaliku muutmiseni. Sellise olukorraga on igal juhul tegemist siis, kui määruse nr 2913/92 artikli 244 teist lõiku rakendav siseriiklik haldusmenetlus piirab sellise peatamise võimalust juhul, kui on olemas põhjus arvata, et vaidlustatud otsus ei ole kooskõlas tollieeskirjadega või et asjaomast isikut ähvardab korvamatu kahju.

(vt punkt 73 ja resolutsiooni punkt 2)

4. Kaitseõiguste tagamise tingimused ja nende õiguste rikkumise tagajärjed kuuluvad siseriikliku õiguse kohaldamisalasse niivõrd, kui sel eesmärgil võetud meetmed on samad, mida kohaldatakse üksikisikute suhtes sarnastes siseriiklikus õiguses sätestatud olukordades (võrdväärsuse põhimõte) ja kui need ei muuda liidu õigusest tulenevate kaitseõiguste kasutamist praktiliselt võimatuks või ülemäära raskeks (tõhususe põhimõte).

Kuna siseriiklikul kohtul lasub kohustus tagada liidu õiguse täielik toime, siis võib ta kaitseõiguste ja eelkõige õiguse olla ära kuulatud rikkumise tagajärgedele hinnangut andes võtta arvesse asjaolu, et see rikkumine toob kaasa asjaomase haldusmenetluse lõpus tehtud otsuse tühistamise vaid juhul, kui ilma selle rikkumiseta oleks menetluse tulem olnud teistsugune.

See lahend kohaldub tollivaldkonnas, kuna tolliseadustiku artikkel 245 viitab sõnaselgelt siseriiklikule õigusele.

(vt punktid 76, 82 ja resolutsiooni punkt 3)